Vrou glo by polisiestasie aangerand, aangehou ná kapingspogingDie Wierdabrug-polisiestasie in Centurion. (Foto: Skermskoot/Google Maps) Anja Pentz is na bewering verlede maand deur beamptes van die Wierdabrug-polisiestasie in Centurion aangerand en ure lank opgesluit nadat sy ’n kapingspoging by dié polisiestasie wou aanmeld. AfriForum se privaatvervolgingseenheid staan Pentz tans by rakende die voorval op 28 April 2021. Volgens adv. Phyllis Vorster, aanklaer by die privaatvervolgingseenheid, het die polisiebeamptes Pentz van openbare dronkenskap aangekla en toegesluit toe sy foto’s van hulle probeer neem het waar hulle versuim om haar met die aanmelding van ’n misdaad te help. “Die eenheid het vertoë aan die Nasionale Vervolgingsgesag (NVG) gerig, wat reeds aangedui het dat die saak teen Pentz nie op die rol geplaas sal word nie.” ’n Onbekende voertuig het Pentz se motor glo op die betrokke aand van die hoofweg probeer druk. “Sy was alleen en daarvan oortuig dat die insittendes van die ander voertuig haar motor wou kaap. Sy het na die Wierdabrug-polisiestasie gery. Hoewel die onbekende motor haar tot by die polisiestasie gevolg het, het dit toe verdwyn.” Ses polisiebeamptes het op stoele teen die muur gesit en geen poging aangewend om Pentz te help nie, voer Vorster aan. “Hulle het ook haar versoeke om hulp geïgnoreer. Nadat sy egter haar selfoon uitgehaal het om foto’s hiervan te neem, het een van die polisiebeamptes opgestaan en haar in kru taal gevra waarmee sy besig was. Hy het Pentz agter die nek gegryp en ingelig dat sy vir openbare dronkenskap in hegtenis geneem word.” Pentz is tot 03:45 die volgende oggend in die aanhoudingselle toegesluit. Sy het daarna ’n kennisgewing ontvang dat sy op 13 Mei op dié aanklag in die hof moet verskyn, ten spyte daarvan dat sy op die betrokke dag geen alkohol ingeneem het nie en die polisiebeamptes geweier het om haar alkoholvlak te toets. Volgens Vorster sal die eenheid ook vir Pentz ondersteun met die klagte wat sy reeds teen die polisiebeamptes ingedien het. Dit sluit in aanranding, diefstal en kwaadwillige saakbeskadiging. Die diefstalklag hou verband met geld wat glo uit haar beursie gesteel is terwyl die saak van kwaadwillige saakbeskadiging verband hou met haar selfoon wat beskadig is. “Ons is met afgryse vervul oor die optrede en magsmisbruik van dié polisiebeamptes, wat skynbaar ’n klag teen ’n onskuldige vrou versin het en haar sonder rede ure lank opgesluit en met minagting behandel het. Dít terwyl sy haar tot die polisie vir beskerming gewend het,” het Vorster gesê.